Tarptautinės grūdų tarybos (toliau – IGC) 2020 m. rugpjūčio 27 d. duomenimis, 2020–2021 m. pasaulinio grūdų derliaus prognozė, palyginti su prieš tai buvusia prognoze, padidinta 5,7 mln. t (iki 2 230,4 mln. t) ir tai būtų 49,7 mln. t daugiau nei 2019–2020 m. Grūdų derliaus prognozė padidinta dėl laukiamo didesnio kviečių, kukurūzų, sorgo ir rugių derliaus pasaulyje.

Bendras grūdų sunaudojimas pasaulyje dėl didesnio kukurūzų ir sorgo sunaudojimo pašarui, padidintas 4,1 mln. t (iki 2 222,3 mln. t). 2020–2021 m., palyginti su 2019–2020 m., grūdų sunaudojimas pasaulyje turėtų būti didesnis 41,3 mln. t. Grūdų prekybos apimtys analizuojamu laikotarpiu pasaulyje turėtų sudaryti 395,0 mln. t ir tai būtų 3,6 mln. t daugiau nei buvo prognozuota 2020 m. liepos mėn. bei 5,8 mln. t daugiau, palyginti su 2019–2020 m. Pasaulyje prognozuojama didesnė prekyba kviečiais, kukurūzais ir sorgu.
IGC naujausiais duomenimis, grūdų atsargos pasaulyje 2020–2021 derliaus metų pabaigoje padidintos 4,8 mln. t ir turėtų sudaryti 630,0 mln. t, tai būtų 8,0 mln. t daugiau, palyginti su 2019–2020 derliaus metų pabaigos atsargomis.

IGC naujausiais duomenimis, kviečių derlius pasaulyje 2020–2021 m. gali siekti 763,3 mln. t ir tai būtų 1,3 mln. t daugiau nei buvo prognozuota prieš mėnesį bei 1,1 mln. t daugiau, palyginti su 2019–2020 m. Kviečių sunaudojimas pasaulyje analizuojamu laikotarpiu turėtų sudaryti 749,1 mln. t ir tai būtų 0,9 mln. t mažiau nei liepos mėn. prognozė, bet 4,6 mln. t daugiau, palyginti su 2019–2020 m. Kviečių sunaudojimas 2020–2021 m., palyginti su 2019–2020 m., gali padidėti pramonei 8,89 proc. (iki 23,3 mln. t), o maistui ir pašarams sumažėti – atitinkamai 0,40 proc. (iki 529,0 mln. t) ir 1,03 proc. (iki 134,4 mln. t).

IGC prognozės duomenimis, kviečių prekybos rugpjūčio mėn. prognozė padidinta 0,3 mln. t, o 2020–2021 m., palyginti su 2019–2020 m., gali padidėti 0,8 mln. t ir sudaryti 181,2 mln. t. Kviečių atsargų prognozė per mėnesį padidinta 5,6 mln. t, o 2020–2021 m., palyginti su 2019–2020 m., kviečių atsargos gali būti 14,2 mln. t didesnės ir sudaryti 293,6 mln. t.

Šaltinis: IGC

[2020-09-14](https://www.vic.lt/zumpris/2020/09/14/igc-rugpjucio-men-padidino-2020-2021-m-grudu-derliaus-prognoze-pasaulyje/)

[Grūdų ir aliejinių augalų sektoriaus užsienio rinkos apžvalgos](https://www.vic.lt/zumpris/category/grudu-ir-aliejiniu-augalu-sektorius/grudu-ir-aliejiniu-augalu-sektoriaus-uzsienio-rinkos-apzvalgos/)